‘सपना जस्तो न विपना जस्तो,’ ५५ टेकेकी कुणी भन्छिन्, ‘अरूको मरेर पुनर्जन्म हुन्छ, हामी राउटेहरूको जिउँदै पुनर्जन्म भएको छ ।’ जंगलबाट गाउँमा पुन:स्थापना भएपछिका उनले २५ वर्ष त्यत्तिकै बिताइन् । ३० वर्षकी छँदा गाउँ छिरेकी कुणीले भनिन्, ‘अरू ५५ वर्ष लाग्दा बुढा हुन्छन् मैले भर्खर जीवन थालेकी छु ।’ आफूसँग भएको ३ रोपनी जग्गामा तरकारी खेती गरेको उनले सुनाइन् । भन्छिन्, ‘१२/१५ कुखुरा छन्, ४ बाख्रा छन्, दुहुनो गाई छ । अब त पूरै किसान भइसकें ।’ रज्यौडा गाउँकी कुणीको मात्र जीवन सुरु भएको छैन, जंगली जीवन र संस्कृति छाडेर गाउँका सबै राउटे परिवार कृषिमा आबद्ध भएसँगै उनीहरूको जीवनशैली फेरिएको हो ।
